Moot-moord: Verdagte onthou glo nie wat gebeur het nieStefan Visser. Foto: Facebook Stefan Visser (29), wat verdink word van die moord op sy skoonma Elsabe van Niekerk (55), het Dinsdag tydens sy borgtogaansoek aangevoer hy kan nie alles onthou wat op die dag van haar moord in Pretoria se Moot-gebied plaasgevind het nie. Sy aansoek om borgtog word as ŉ skedule 6-misdryf aangehoor, wat beteken hy moet kan bewys dit is in belang van geregtigheid om borgtog toe te staan en dat hy buitengewone omstandighede kan bewys waarom hy vrygelaat moet word. Visser se beëdigde verklaring is in die Pretoriase landdroshof voorgelees deur sy prokureur, Philip van Staden. Visser het in sy verklaring gesê hy en sy vervreemde vrou, Leandri, was besig om te skei. Hy en Leandri het nog tot verlede jaar September by Elsabe, ‘n pastoor, en haar man, Dirk, in die Moot gewoon. Die egpaar het twee kinders, ŉ driejarige dogter en ŉ sesjarige seun. Hy het gesê buiten Leandri en sy twee kinders, het hy ook ŉ vriendin, Chantelle Mulder, wat vier maande swanger is, wat hy moet onderhou. Visser het gesê sy huwelik met Leandri het drie jaar gelede versleg toe hy van werk verander en finansieel swaar gekry het. Hulle het besluit om die huwelik te beëindig en was besig om die egskeiding te finaliseer toe Elsabe vermoor is. Hy beweer sy skoonouers het ingemeng en hom weerhou om sy kinders te sien. Visser voer aan hy het die Saterdag [9 April] voor Elsabe se moord op 11 April, sy skoonouers, Leandri en kinders by sy seun se skolerugbydag gesien. Hy beweer Dirk het hom by die rugby gekonfronteer, erge vloekwoorde ten aanskoue van sy vriende en familie toegesnou en hom oor sy voorkoms sleggesê. ‘n Voorbeeld van ‘n “knuckle duster”. Foto: www.swordsknivesanddaggers.com Oor die noodlottige Maandag het hy getuig hy was lus vir ŉ bier en het saam met ŉ vriend by die werkwinkel by die perseel in 8ste laan, waar Elsabe vermoor is, gaan drink. Visser het gesê hy het ŉ “knuckle duster”-mes by hom gehad wat hy altyd dra om homself mee te beskerm. Hy het ook ŉ klapmus en handskoene by hom gehad omdat dit koud was en hy op Chantelle se bromponie gery het. Hy en die vriend het vier biere saam gedrink, toe die vriend glo “boom” gerook het. Visser het gesê hy was in die badkamer toe Elsabe opgedaag het. “Ek was toevallig daar toe die oorledene opgedaag het. Ek het om verskoning gevra oor wat die Saterdag gebeur het, waarna sy begin het om my te beledig. Sy het gesê ek is nutteloos en het my teen ŉ muur gestamp, my op my bors geslaan en hardop op my gegil dat ek my kinders moet afteken. Ek kan nie onthou wat daarna gebeur het nie.” Visser is later die dag by Chantelle se 82-jarige ouma se huis in die Rietondale/Queenswood-omgewing in hegtenis geneem. Hy is uitgeken nadat ŉ buurman Elsabe se angsgille gehoor en foto’s met sy selfoon oor die grensmuur geneem het. Die foto’s wys die verdagte met ŉ balaklawa. Hy is deur Leandri aan sy kleredrag uitgeken. Visser voer aan hy het nie ŉ moord met voorbedagte rade gepleeg nie en aangedui hy kan borgtog van R10 000 bekostig. Elsabe van Niekerk. Foto: Facebook Kapt. Danie de Jager, bevelvoerder van die Wonderboompoort-polisiestasie se speurtak, hou egter vol Visser het die moord vooraf beplan. De Jager het gesê nadat Visser uiteindelik sowat vyf ure ná die moord opgespoor is, was hy eers “hardegat” en het hy beweer daar was ŉ rooftog by die werkwinkel waar vier swart mans in ŉ rooi Volkswagen Golf die oorledene vermoor het. Hy het later egter “geknak” en erken sy skoonouers se optrede het “soos ŉ sweer binne hom gegroei”, veral omdat hy nie na wense sy kinders kon sien nie. “Hy het gesê hy was die Maandag na die werkwinkel omdat hy met sy skoonma wou praat. Sy skoonma bly nie by die perseel nie, maar doen wel sake daar want die werkwinkel behoort aan haar broer,” het De Jager getuig. “Toe dit gelyk het of hy ŉ skuldbekentenis wou maak, het ek gereël dat die nodige formele prosedures in plek gestel word vir die bekentenis en ŉ uitwysing. Hy het daarna erken hy het Elsabe vermoor en die balaklawa, klere en ŉ handskoen op ‘n ander toneel verbrand. Hy het ook gesê waar hy homself in die tuin daar gewas het. Die nodige bewyse is daar gevind en deur die forensiese eenheid opgeneem.” Die ander handskoen is later op die moordtoneel gevind. Van Staden, vir Visser, het egter gesê hy het in die tyd, wat sy kliënt die verklaring en uitwysing gedoen het, ŉ SMS aan die ondersoekbeampte gestuur wat aandui dat Visser sy reg uitoefen om te swyg en dat die bekentenis en uitwysing in die verhoor gedaag sal word. De Jager het hierop gesê Visser se regte is aan hom voorgelees, hy het dit verstaan en die bekentenis en uitwysing is uit vrye wil gedoen en onderteken. Van Staden het dit gestel dat die moord duidelik nie vooraf beplan was nie, maar op die ingewing van die oomblik gedoen is, waarop De Jager geantwoord het, “ŉ mens neem nie ŉ wapen en balaklawa na ŉ familievergadering nie”. De Jager het gesê die grootste rede waarom Visser nie op borgtog vrygelaat moet word nie, is dat hy ŉ gevaar inhou vir Leandri, hul twee kinders en homself. “Die oorledene het voor haar dood aan ŉ vriendin oor die telefoon gesê hy het gedreig om hulle dood te maak, waarna hy homself om die lewe sal bring,” het hy verduidelik. Hy het ook gesê nog ŉ rede is dat hy ŉ vlugrisiko is, aangesien daar vrae is oor sy vaste adres. “Die wreedheid van die moord moet ook in berekening gebring word. Die oorledene is 31 keer met die wapen gesteek en is vier keer oor haar liggaam met die mes gesny.” Die aansoek is uitgestel tot 2 Junie wanneer slotbetoë gelewer sal word en nog bewyse ingedien moet word. Visser bly in aanhouding. Lees alle vorige berigte oor Stefan Visser op Maroela Media.